## Infraestructures va registrar 1,7 milions de viatges a l'agost en TRAM d'Alacant

*** Els moviments diaris seguixen a l'alça i obtenen 472.158 desplaçaments més que en el mateix període de 2022, un 38,40 % més
* La línia 2 va obtindre el major nombre de desplaçaments, 607.303, i Luceros va tornar a liderar els viatges amb 308.208
* El Tramnochador i El Mussol de les Marines han desplaçat este estiu 125.465 passatgers en els seus 19 dies de servei**

La Conselleria de Medi Ambient, Aigua, Infraestructures i Territori va facilitar la mobilitat d'1.701.648 usuaris en la xarxa de TRAM d'Alacant durant el mes d'agost passat, un 38,40 % més que en el mateix mes de 2022, cosa que significa un augment de 472.158 viatgers. El dia de més trànsit va ser el divendres 4, amb 61.521 passatgers.

En conjunt, Ferrocarrils de la Generalitat Valenciana (FGV) va sumar a l'agost entre Metrovalencia i TRAM d'Alacant un total de 6.846.383 passatgers, que representen un augment del 49,69 % respecte al mateix mes de 2022 i 2.272.645 viatgers més.

El director gerent d'FGV, Alfonso Novo, ha assenyalat que “la mobilitat en TRAM d’Alacant seguix a l'alça i s'han obtingut 472.158 més de viatgers que a l'agost del passat any, i es manté així la tendència positiva del transport públic autonòmic pel qual aposta la Generalitat per a un desenvolupament sostenible equilibrat”.

Segons la distribució per línies, la línia 2, que unix Luceros amb Sant Vicent del Raspeig, va ser la més utilitzada amb 607.303 moviments; seguida de la línia 1, que comunica Luceros i Benidorm, amb 366.410; la línia 3, que enllaça Luceros amb El Campello, amb 308.395; la línia 4, que unix Luceros amb Plaza La Coruña, amb 218.640; la línia 5, nexe d'unió entre Porta del Mar i Plaza La Coruña, amb 107.693; i la línia 9, que discorre entre Benidorm i Dénia, amb 93.207 viatges.

**Luceros, l'estació més transitada**

En el trànsit per estacions, Luceros lidera la mobilitat amb 308.208 usuaris. La seguixen Mercado, amb 201.729; Marq-Castillo, amb 117.211; Benidorm, amb 113.105; Sant Vicent del Raspeig, amb 65.149; i El Campello, amb 59.956 trasllats.

Després, es van situar Pintor Gastón Castelló, amb 45.141; Garbinet, amb 43.577; Bulevar del Pla, amb 42.842; i, en desé lloc, La Goteta-Plaza Mar 2, amb 40.227 moviments.

**Tramnochador i El Mussol de les Marines**

D'altra banda, els serveis nocturns del TRAM d’Alacant, a través del Tramnochador i El Mussol de les Marines, han desplaçat este estiu un total de 125.465 passatgers, 118.223 de les circulacions al voltant de la capital i 7.242 del transport de les comarques de les Marines.

Enguany el servei del Tramnochador i El Mussol de les Marines s'ha prestat des d'FGV, entre el divendres 30 de juny i el dissabte 26 d'agost, els divendres i dissabtes nit, i la nit del 14 al 15 d'agost per ser vespra de la festivitat del Dia de l'Assumpció de la Verge.

En conjunt, s'ha oferit servei nocturn durant 19 dies (9 divendres, 9 dissabtes i el dilluns 14 d'agost), i la nit del dissabte 12 d'agost va sser la que va registrar un major nombre de desplaçaments amb 8.474 moviments.

Sobre estes dades, Alfonso Novo, ha destacat “que els serveis nocturns del TRAM d’Alacant durant l'estiu confirmen l'encert de l'aposta de la Generalitat per facilitar una mobilitat equilibrada per a tots aquells joves que es desplacen els caps de setmana als llocs d'oci de la capital i de la província i opten per no conduir els seus vehicles privats, la qual cosa repercutix de manera positiva en la seguretat viària”.

Fecha: 20/09/2023